Elžbieta II

Elžbieta II (, g. Elžbieta Aleksandra Marija Vindzor, 1926 m. balandžio 21 d. – 2022 m. rugsėjo 8 d.) – Jungtinės Karalystės karalienė, valdžiusi 1952–2022 m. Ji taip pat buvo Antigvos ir Barbudos, Australijos, Bahamų, Belizo, Kanados, Grenados, Jamaikos, Naujosios Zelandijos, Papua Naujosios Gvinėjos, Sent Kitso ir Nevio, Sent Lusijos, Sent Vinsento ir Grenadinų, Tuvalu, Saliamono Salų valdovė. Karalienės Elžbietos II valdymas truko 70 metų ir 214 dienų – ilgiausiai iš visų britų monarchų.Queen Elizabeth II Reigned For 70 Years: Here Are The 10 Longest-Reigning Kings And Queens Of The UK. Forbes. Nuoroda tikrinta 2023-03-03.

 Biografija 
Elžbieta gimė Londone, buvo pirmoji Jorko hercogo ir hercogienės (vėliau karaliaus Jurgio VI ir karalienės Elžbietos) atžala. Tėvui sostas atiteko 1936 m., kai jo brolis karalius Eduardas VIII abdikavo, o Elžbieta tapo sosto įpėdine. Ji mokėsi privačiai namuose ir Antrojo pasaulinio karo metu pradėjo vykdyti viešąsias pareigas, tarnaudama moterų savanoriškoje tarnyboje. 1947 m. lapkritį ištekėjo už Filipo, buvusio Graikijos ir Danijos kunigaikščio, jų santuoka truko 73 metus iki Filipo mirties 2021 metų balandį. Pora turėjo keturis vaikus: Čarlzą (vėliau Karolis III), Aną, Endriu ir Edvardą.Elizabeth II. Britannica Online Encyclopedia. Nuoroda tikrinta 2023-03-03.
kairėje|miniatiūra|149x149px|Elžbietos II monograma

1952 m. vasarį mirus tėvui, Elžbieta, kuriai tada buvo 25 metai, tapo septynių nepriklausomų Tautų Sandraugos šalių: Jungtinės Karalystės, Kanados, Australijos, Naujosios Zelandijos, Pietų Afrikos, Pakistano ir Šri Lankos, taip pat kitų britų kolonijinių šalių valdove. Elžbieta visą laiką karaliavo kaip konstitucinė monarchė. Jos valdomų teritorijų skaičius laikui bėgant mažėjo, nes kai kurios teritorijos įgijo nepriklausomybę, o šalys tapo respublikomis. Karalienės valdymo metu pareigas ėjo 15 ministrų pirmininkų, 14 Jungtinių Amerikos Valstijų prezidentų,Factbox: Queen Elizabeth's reign in numbers. Reuters. Nuoroda tikrinta 2023-03-03. ji susitiko su 5 popiežiais.A look back at Queen Elizabeth II’s encounters with five popes. CNA. Nuoroda tikrinta 2023-03-03./ Per visą Elžbietos II gyvenimą monarchijos palaikymas Jungtinėje Karalystėje nuolat išliko didelis, kaip ir jos asmeninis populiarumas.

2006 m. spalio 16–18 dienomis Jungtinės Karalystės karalienė Elžbieta II kartu su vyru princu Filipu lankėsi Lietuvoje oficialaus vizito metu. Ji susitiko su prezidentu Valdu Adamkumi, aplankė Antakalnio kapines, kur pagerbė sausio 13-tosios aukas, sveikino miestiečius Vilniaus rotušės aikštėje. Vėliau vizitą tęsė Latvijoje ir Estijoje.„Istorinis įvykis šalies gyvenime“ – Elžbietos II vizitą Adamkus prisimena šiltai: Lietuvai jis buvo būtinas

2015 m. rugsėjo 9 d. karalienė Elžbieta II tapo ilgiausiai valdžiusiu bet kurios lyties britų monarchu.https://edition.cnn.com/2015/09/09/europe/uk-queen-longest-reign/index.html Karalienė Elžbieta II mirė 2022 m. rugsėjo 8 d. Balmoralo pilyje, Škotijoje. Po karalienės Elžbietos II mirties sostą paveldėjo vyriausias sūnus Karolis III.

 Išnašos 

Kategorija:Vytauto Didžiojo ordino kavalieriai
Kategorija:Vindzorai
Kategorija:Jungtinės Karalystės valdovai
Kategorija:Anglijos karalienės